b"\n_START_ARTICLE_\nReligi\xc3\xb3 a Israel\n_START_PARAGRAPH_\nLa situaci\xc3\xb3 de la religi\xc3\xb3 a Israel \xc3\xa9s bastant diferent a la de la resta dels seus pa\xc3\xafsos ve\xc3\xafns. Israel es tracta de l'\xc3\xbanic pa\xc3\xads del m\xc3\xb3n on la majoria de la poblaci\xc3\xb3 \xc3\xa9s de de religi\xc3\xb3 jueva. El Cristianisme i l'islam compten tamb\xc3\xa9 amb una gran pres\xc3\xa8ncia de fidels. A m\xc3\xa9s a m\xc3\xa9s, hi ha altres minories religioses com els drusos i els bahaistes. Israel concentra molts llocs sagrats de les tres grans religions monoteistes i reconeix la llibertat religiosa, permetent els peregrins de tot el m\xc3\xb3n el lliure acc\xc3\xa9s als llocs sants._NEWLINE_D'acord amb l'Oficina Central d'Estad\xc3\xadstiques d'Israel (2005), el 76,1% de la poblaci\xc3\xb3 \xc3\xa9s jueva, el 16,2% musulmana, el 2,1% cristiana i l'1,9% drusa. Un 3,9% de la poblaci\xc3\xb3 no es classifica amb cap religi\xc3\xb3._NEWLINE_Els \xc3\xa0rabs israelites, segons l'Oficina Central d'Estad\xc3\xadstica (2005), s\xc3\xb3n un 82,7% de musulmans, un 8,4% de drusos i un 8,3% de cristians._NEWLINE_Israel t\xc3\xa9 una de les poblacions budistes m\xc3\xa9s grans de l'Orient Mitj\xc3\xa0 (32.000 persones seguidors del lamaisme).\n_START_SECTION_\nGeneral\n_START_PARAGRAPH_\nLa relaci\xc3\xb3 de l'Estat d'Israel amb el judaisme \xc3\xa9s complexa. Israel es fund\xc3\xa0 oficialment amb la idea d'\xc3\xa9sser un estat jueu, tanmateix, alhora proposa ser un estat democr\xc3\xa0tic, quelcom que alguns acad\xc3\xa8mics consideren incompatible tant les democr\xc3\xa0cies s\xc3\xb3n generalment laiques i igualit\xc3\xa0ries. En teoria, Israel no t\xc3\xa9 religi\xc3\xb3 oficial, per\xc3\xb2 evidentment t\xc3\xa9 una relaci\xc3\xb3 especial amb el judaisme com es pot veure en la Llei del Retorn que atorga nacionalitat israelita a qualsevol jueu que emigri a Israel. No obstant aix\xc3\xb2, la definici\xc3\xb3 de jueu de la Llei del Retorn no \xc3\xa9s nom\xc3\xa9s religiosa, car jueus \xc3\xa8tnics que no siguin practicants del judaisme se'ls permet accedir als beneficis de la llei._NEWLINE_La relaci\xc3\xb3 especial de l'estat israelita amb el judaisme \xc3\xa9s, a m\xc3\xa9s a m\xc3\xa9s, espec\xc3\xadfica amb el judaisme ortodox. Nom\xc3\xa9s els rabins ortodoxos poden realitzar matrimonis jueus v\xc3\xa0lids, per\xc3\xb2 no els rabins reformistes o conservadors, i les sinagogues reformistes i conservadores no reben el mateix suport estatal. De la mateixa manera, nom\xc3\xa9s la conversi\xc3\xb3 realitzada per rabins ortodoxos s'admet legalment per a efectes de considerar un convers jueu, tot i que el govern israelita admet les conversions fetes dins del judaisme reformista i conservador fora d'Israel._NEWLINE_Fins al 2010 no hi havia a Israel el matrimoni civil. Els matrimonis eren en tots els casos administrats per les comunitats religioses, aix\xc3\xad com altres aspectes civils com her\xc3\xa8ncies i administraci\xc3\xb3 dels llocs sants. Les religions reconegudes per Israel per a aquests efectes (realitzar matrimonis legals, regular els llocs de llurs comunitats, etc.) s\xc3\xb3n el judaisme ortodox, l'islam, el drusisme i deu esgl\xc3\xa9sies cristianes (vuit d'ortodoxes m\xc3\xa9s la cat\xc3\xb2lica i l'anglicana). _NEWLINE_ No obstant aix\xc3\xb2, actualment s'admet el matrimoni civil entre persones que aconsegueixin provar la no pertin\xc3\xa8ncia a cap religi\xc3\xb3. Aquesta divisi\xc3\xb3 del dret civil en comunitats religioses existia a la regi\xc3\xb3 de Palestina des d'abans de la fundaci\xc3\xb3 d'Israel i fou implementada pels otomans, coneguda com a Millet.\n_START_SECTION_\nJudaisme\n_START_PARAGRAPH_\nIsrael \xc3\xa9s l'\xc3\xbanic pa\xc3\xads majorit\xc3\xa0riament jueu del m\xc3\xb3n, essent-hi el 76% de la poblaci\xc3\xb3. Fundat origin\xc3\xa0riament per jueus seglars, at\xc3\xa8s que el moviment sionista impulsat per Theodor Herzl (qui era ateu) es basava en principi en idees nacionalistes m\xc3\xa9s que no pas religioses, i \xc3\xa0dhuc tenia l'oposici\xc3\xb3 de cercles jueus ortodoxos, amb el temps arrib\xc3\xa0 a convertir-se en un important s\xc3\xadmbol religi\xc3\xb3s per a jueus de tot el m\xc3\xb3n. En aquesta \xc3\xa0rea s'hi trobaven la majoria de llocs sants del judaisme, entre ells dues de les ciutats m\xc3\xa9s sagrades per als jueus: Jerusalem, on hi ha el Mur de les Lamentacions, \xc3\xbaltim vestigi del Temple de Jerusalem i lloc m\xc3\xa9s sagrat de la religi\xc3\xb3 jueva, i Hebr\xc3\xb3, on es troba la Cova de Macpel\xc3\xa0. Jerusalem est\xc3\xa0 enterament sota jurisdicci\xc3\xb3 israelita tot i que l'\xc3\xa0rea de la C\xc3\xbapula de la Roca \xc3\xa9s administrada per les autoritats musulmanes i el govern palest\xc3\xad reclama Jerusalem Est com la seva capital, mentre el govern israelita mant\xc3\xa9 una postura d'indivisibilitat sobre Jerusalem, ra\xc3\xb3 per la qual no hi ha seus diplom\xc3\xa0tiques de cap pa\xc3\xads a la ciutat en estar el seu estatus pol\xc3\xadtic disputat. Hebr\xc3\xb3 es troba oficialment en territoris palestins, per\xc3\xb2 els jueus tenen acc\xc3\xa9s als llocs sants._NEWLINE_Quant a les subdivisions del judaisme, segons l'enquesta de Gallup del 2015, el 65% dels israelites es consideren jueus seglars i el 30% es consideren observants religiosos. Segons l'enquesta del 2013 d'haaretz el 26,5% es considera jueu ortodox, seguida pels jueus reformistes (3,9%) i els conservadors (3,2%). Generalment es fa una subdivisi\xc3\xb3 entre els jueus ortodoxos moderats i els jueus ultraortodoxos o hared\xc3\xads. Israel\n_START_SECTION_\nIslam\n_START_PARAGRAPH_\nL'islam \xc3\xa9s la primera minoria religiosa d'Israel, compon el 16,5% de la poblaci\xc3\xb3 (sense incloure els habitants de Cisjord\xc3\xa0nia i la Franja de Gaza), essent majoritari en la branca sunnita. La majoria dels musulmans s\xc3\xb3n \xc3\xa0rabs, tot i que l'islam \xc3\xa9s practicat tamb\xc3\xa9 per alguns immigrants africans i asi\xc3\xa0tics. El Consell Suprem Musulm\xc3\xa0 creat el 1921 en temps del Mandat Brit\xc3\xa0nic de Palestina \xc3\xa9s la m\xc3\xa0xima autoritat religiosa de l'islam a Israel._NEWLINE_Israel \xc3\xa9s seu de la tercera ciutat m\xc3\xa9s sagrada de l'islam: Jerusalem, on es troba el Mont del Temple i la C\xc3\xbapula de la Roca, el tercer lloc m\xc3\xa9s sant de l'islam despr\xc3\xa9s de La Meca i Medina, des d'on es creu que Abraham es disposava a sacrificar el seu fill i des d'on els musulmans creuen que Mahoma se'n puj\xc3\xa0 al cel.\n_START_SECTION_\nCristianisme\n_START_PARAGRAPH_\nEls cristians representen aproximadament el 2% de la poblaci\xc3\xb3 israelita, la majoria dels quals s\xc3\xb3n \xc3\xa0rabs. Israel \xc3\xa9s el lloc on Jes\xc3\xbas de Natzaret visqu\xc3\xa9 i mor\xc3\xad, i t\xc3\xa9 llocs sants importants per al Cristianisme, com la Bas\xc3\xadlica del Sant Sepulcre, potser el lloc m\xc3\xa9s sagrat del Cristianisme, on es creu que Jes\xc3\xbas fou enterrat, aix\xc3\xad com l'Esgl\xc3\xa9sia de la Nativitat a Betlem, on es creu que Jes\xc3\xbas nasqu\xc3\xa9. L'Estat d'Israel reconeix deu esgl\xc3\xa9sies cristianes espec\xc3\xadfiques per a efectes de dret civil (matrimonis, her\xc3\xa8ncies, etc.) juntament amb el judaisme i l'islam: l'esgl\xc3\xa9sia ortodoxa oriental, l'Esgl\xc3\xa9sia Cat\xc3\xb2lica, l'Esgl\xc3\xa9sia Apost\xc3\xb2lica Arm\xc3\xa8nia, l'Esgl\xc3\xa9sia Cat\xc3\xb2lica Arm\xc3\xa8nia, l'Esgl\xc3\xa9sia Cat\xc3\xb2lica Sir\xc3\xadaca, l'Esgl\xc3\xa9sia Cat\xc3\xb2lica Caldea, l'Esgl\xc3\xa9sia Cat\xc3\xb2lica Melquita, l'Esgl\xc3\xa9sia Ortodoxa Et\xc3\xadop, l'Esgl\xc3\xa9sia Maronita i l'Esgl\xc3\xa9sia Anglicana."